รัฐบาลไทย-ข่าวทำเนียบรัฐบาล-กรมบัญชีกลางออกหลักเกณฑ์และแนวทางปฏิบัติงานในช่วงโควิด 19 สำหรับลูกจ้างประจำ ลูกจ้างชั่วคราวของส่วนราชการ
วันพฤหัสบดีที่ 8 กรกฎาคม 2564
กรมบัญชีกลางออกหลักเกณฑ์และแนวทางปฏิบัติงานในช่วงโควิด 19 สําหรับลูกจ้างประจํา ลูกจ้างชั่วคราวของส่วนราชการ
ส่วนราชการมีหลักเกณฑ์และแนวทางสําหรับให้ลูกจ้างประจําและลูกจ้างชั่วคราวของส่วนราชการปฏิบัติราชการในช่วงการแพร่ระบาดของโควิด 19 และสอดคล้องกับแนวทางปฏิบัติของข้าราชการ
นายประภาศ คงเอียด อธิบดีกรมบัญชีกลาง เปิดเผยว่า เนื่องจากสถานการณ์การแพร่ระบาดของโรคติดเชื้อไวรัสโคโรนา 2019 (โควิด 19) ยังคงเกิดขึ้นในหลายพื้นที่ภายในประเทศ ส่งผลให้มีจํานวนผู้ติดเชื้อเพิ่มขึ้นอย่างต่อเนื่อง ดังนั้น เพื่อให้ส่วนราชการมีหลักเกณฑ์และแนวทางสําหรับให้ลูกจ้างประจําและลูกจ้างชั่วคราวของส่วนราชการปฏิบัติราชการในช่วงการแพร่ระบาดของโควิด 19 และสอดคล้องกับแนวทางปฏิบัติของข้าราชการ กรมบัญชีกลางจึงกําหนดหลักเกณฑ์และแนวทางสําหรับให้ลูกจ้างประจําและลูกจ้างชั่วคราวของส่วนราชการปฏิบัติราชการในช่วงการแพร่ระบาดของโควิด 19 โดยมีสาระสําคัญ ดังนี้
1. กรณีมอบหมายให้ลูกจ้างประจําและลูกจ้างชั่วคราว ปฏิบัติราชการในและนอกสถานที่ตั้ง ส่วนราชการควรให้ความสําคัญกับการมอบหมายให้ลูกจ้างประจํา ลูกจ้างชั่วคราว ปฏิบัติราชการภายในที่พัก หากจําเป็นต้องปฏิบัติราชการในสถานที่ตั้งของส่วนราชการ ให้ใช้รูปแบบเหลื่อมเวลาการทํางาน สลับวันหรือเวลาทํางาน โดยให้คํานึงถึงสุขภาพและความปลอดภัยของผู้ปฏิบัติงานกับประสิทธิภาพ ประสิทธิผลในการบริหารราชการ และการให้บริการประชาชนเป็นสําคัญ
2. กรณีส่วนราชการพิจารณาเห็นว่าอาจมีลูกจ้างประจําและลูกจ้างชั่วคราว มีความเสี่ยงสูงที่จะติดโควิด 19 เนื่องจากเดินทางไปในพื้นที่เสี่ยงสูง สัมผัสใกล้ชิดกับผู้ติดเชื้อ หรือเป็นผู้มีความเสี่ยงสูงในการติดเชื้อ ให้ส่วนราชการพิจารณาอนุญาตให้ลูกจ้างประจําและลูกจ้างชั่วคราว กักตัวภายในที่พักเพื่อสังเกตอาการ เป็นเวลา 14 วัน พร้อมกับมอบหมายงานตามความเหมาะสม โดยให้ผู้บังคับบัญชาติดตาม กํากับ ดูแลคุณภาพงานและคุณภาพชีวิตของลูกจ้างรายนั้นอย่างสม่ําเสมอ และปฏิบัติตามมาตรการทางสาธารณสุขอย่างเคร่งครัด เมื่อสิ้นสุดระยะเวลาการกักตัว โดยไม่พบว่าติดเชื้อ ให้ลูกจ้างรายนั้นรายงานตัวกลับเข้าปฏิบัติราชการ พร้อมกับส่งมอบหรือรายงานผลการปฏิบัติราชการในช่วงระยะกักตัวต่อผู้บังคับบัญชาชั้นต้น และให้ส่วนราชการมอบหมายการปฏิบัติราชการในหรือนอกสถานที่ตั้ง ตามความเหมาะสมต่อไป
3. กรณีลูกจ้างประจําและลูกจ้างชั่วคราว ติดโควิด 19 ให้แจ้งผู้บังคับบัญชาชั้นต้นทันที พร้อมกับจัดส่งใบลาหากเข้ารับการรักษาที่โรงพยาบาลเป็นระยะเวลาไม่น้อยกว่า 10 วัน และแพทย์ให้กลับไปพักฟื้นและกักตัวต่อไปอีก 14 วัน ลูกจ้างรายนั้นจะยังมีสถานะเป็นผู้ป่วย ให้ส่วนราชการดําเนินการให้มีการลาต่อไปจนครบกําหนดตามที่แพทย์สั่ง เมื่อครบกําหนดแล้วให้กลับเข้าปฏิบัติราชการตามความเหมาะสมต่อไป สําหรับการประเมินผลการปฏิบัติราชการและการเลื่อนขั้นค่าจ้างให้แก่ลูกจ้างประจํา ให้ผู้บังคับบัญชาประเมินผลการปฏิบัติราชการตามจริง ส่วนการพิจารณาเลื่อนขั้นค่าจ้าง ถือเป็นอํานาจของผู้บังคับบัญชาผู้มีอํานาจสั่งเลื่อนขั้นค่าจ้าง โดยให้พิจารณาตามความเหมาะสม
“กรณีที่ลูกจ้างประจําและลูกจ้างชั่วคราวติดโควิด 19 หรือมีความเสี่ยงสูงและต้องกักตัวที่บ้านเป็นเวลา 14 วัน ให้เป็นหน้าที่ของผู้บังคับบัญชาชั้นต้นที่จะต้องรายงานต่อผู้บังคับบัญชาเหนือขึ้นไป รวมทั้งหน่วยงานการเจ้าหน้าที่ของส่วนราชการด้วย และให้ส่วนราชการแจ้งข้อมูลของลูกจ้างประจําและลูกจ้างชั่วคราวที่ติดโควิด 19 หรือประสานงานกับหน่วยงานด้านสาธารณสุขหรือหน่วยงานที่เกี่ยวข้อง เพื่อดําเนินการตามมาตรการทางสาธารณสุขอย่างเคร่งครัดต่อไป ทั้งนี้ หากมีข้อสงสัย สอบถามรายละเอียดได้ที่ Call center กรมบัญชีกลาง 02 270 6400 ในวัน เวลาราชการ” อธิบดีกรมบัญชีกลาง กล่าว